**REALITATS OCULTES, VERITATS AMAGADES, COM UN MIRATGE**

“Una fotografia és un secret sobre un secret, quant més t’explica menys saps”*DianeArbus*.

I és que la fotografia, les imatges en sí, poden semblar una simple representació de la realitat, res més allunyat del que vivim cada dia. Tot i això, no tenen les imatges poder de fer-nos reaccionar? Pensar? Plorar? Somriure? No és aquest un poder molt gran per una senzilla captura d’un moment efímer, que no tornarà?

Pensant-hi amb atenció, quants no hem recordat un bon o mal moment mirant una imatge? Quants no hem imaginat que hi tornàvem a ser? Però, per sobre de tot, quants no ens hem imaginat, a partir d’aquesta, una realitat que el més segur és que no sigui la vertadera? No vivim llavors enganyats, o en un món d’opinions i d’evidències amagades rere l’objectiu?

El missatge que ens transmet una imatge pot ser incomplet o desenfocat, i és que el poder no resideix solament en la càmera sinó també en la persona que hi ha darrere d’aquesta i les seves intencions, però també en els qui fan pública aquesta imatge i la manera com ho fan. Així doncs, una grafia pot ser retocada fàcilment o es pot obviar tot un entorn, fer-lo borrós, per centrar el primer pla d’un detall. Es pot idear, per tant, la captura ideal amb la finalitat de despertar unes emocions i això no sempre és bo. No crec que sigui del tot agradable saber i tenir consciència que qualsevol retrat o reproducció que veus pot haver estat modificada perquè així et creïs una opinió errònia, per manipular les idees que tens respecte d’un afer o circumstància.

La imatge per ella mateixa no pot ser neutre, una bona fotografia, vídeo o imatge publicitària encén emocions, pensaments i igualment esperances o decepcions, sinó és així no serà prou bona. Una imatge neutre, o sigui, que ens deixés indiferents quin sentit tindria? Quina seria la finalitat d’aquesta figuració si no busca una resposta del receptor?

Referim-nos, per tant, a la imatge perfecte com aquella que no ens deixa impassibles, aquella que ens pot commoure tan negativament com positivament, com aquella captura que pot canviar el nostre estat anímic. Com aquella que no s’ha manipulat ni desenfocat i que s’ha utilitzat amb unes finalitat adequades. La imatge sola ja té prou poder, no ens convé canviar-la pensant que així les coses també canviaran, enganyant al receptor però també a nosaltres mateixos.

Hauríem de tenir en compte sobretot d’on prové una imatge i analitzar molt críticament el seu contingut. Només llavors podrem saber si la informació que ens dóna és creïble o si ha estat alterada, difuminada, dissipant la seva autenticitat i amb ella el que ens revela, perquè tota fotografia té el poder de mentir i la qüestió és saber al servei de qui o de què: “El més important no és la càmera, sinó l’ull” (**Alfred Eisenstaedt).**